સોનું ખરીદો... સોનું ખરીદો... અખાત્રીજ નિમિત્તે ૨૪ એપ્રિલે સોનું ખરીદવાની ખાસ ઑફરો લગભગ દરેક મોટા-નાના જ્વેલર્સ તરફથી દર વરસની જેમ સતત થઈ રહી છે. આ દિવસને સોનું ખરીદવાનો શુભ-ઉત્તમ દિવસ માનવામાં આવે છે અને શુકનવંતો પણ ગણવામાં આવે છે. જોકે સમય સાથે બદલાયેલા વાતાવરણમાં સોનાની ખરીદીનો ટ્રેન્ડ પણ બદલાઈ રહ્યો છે. જાયન્ટ અને નામાંકિત જ્વેલર્સ ઉપરાંત આ વખતે ગોલ્ડ ઈટીએફ (એક્સચેન્જ ટ્રેડેડ ફન્ડ) ઑફર કરતાં સંખ્યાબંધ મ્યુચ્યુઅલ ફન્ડો તેમ જ બૅન્કો પણ જોડાઈ છે. ફિઝિકલ સોનાને બદલે પેપર ગોલ્ડ ખરીદવાની ઑફરોની હવે કતાર લાગી છે. આ દિવસે ઈટીએફ સ્વરૂપે સોનું ખરીદવા અને ગોલ્ડ માટેના એસઆઇપી (સિસ્ટમૅટિક ઇન્વેસ્ટમેન્ટ પ્લાન) શરૂ કરવા સંખ્યાબંધ ઑફરો લોકો સમક્ષ મુકાઈ ગઈ છે. આમ આ વખતે સોનું વેચવા માટે જ્વેલર્સ અને મ્યુચ્યઅલ ફન્ડો વચ્ચે સ્પર્ધા જામી છે. બન્ને પક્ષો ગોલ્ડ માટે વ્યાપક અને આક્રમક માર્કેટિંગ કરી રહ્યા છે. આ સંજોગોમાં જ્વેલર્સ વર્ગનો ઘણોખરો હિસ્સો મ્યુચ્યુઅલ ફન્ડો ખેંચી ગયા છે.